Perussuomalaisten naantalilainen kaupunginvaltuutettu Vilhelm Junnila puolustaa Puheenvuoron blogissaan jälleen kohun keskelle joutunutta kansanedustaja Teuvo Hakkaraista (ps.).

Junnilan mukaan ”meissä kaikissa on Teuvon kikkeliä”.

–Kansanedustajuudesta huolimatta Teuvo on tavallinen tallaaja, aivan kuin sinä tai minä, Junnila kirjoittaa.

–Me kaikki teemme virheitä ja niistä on vain otettava opiksi. Teuvolla on myös hyvä sydän. Hän on rehdisti pyytänyt anteeksi.

7 päivää -lehti kertoi torstaina, että kansanedustaja Hakkarainen oli lähettänyt helsinkiläisnaiselle juovuksissa kuvia sukupuolielimistään. Hakkarainen esitti julkisen anteeksipyynnön tiedotteessaan, jossa hän myös totesi, että hänet ”harhautettiin mukaan juoneen, jossa humalatilaani jälleen kerran käytettiin tarkoitushakuisesti ja näin minua päästiin kiristämään taloudellisesti”.

Junnila, joka on myös kansanedustaja Lauri Heikkilän (ps.) eduskunta-avustaja sekä perussuomalaisten puoluevaltuuston jäsen, arvostelee Hakkaraisen julkista tuomitsemista.

–Vaikka Teuvon teot eivät aina ole kunniaksi, niin suhtautuminen niihin paljastaa ihmisluonnon karuimmat kasvot, Junnila kirjoittaa.